SL Uradni list Evropske unije C 132/71

Mnenje Evropskega ekonomsko-socialnega odbora o predlogu Uredbe (EU) št. …/… Evropskega parlamenta in Sveta o spremembi Uredbe (EU) št. 648/2004 v zvezi z uporabo fosfatov in drugih fosfornih spojin v detergentih za pranje perila v gospodinjstvu

(COM(2010) 597 konč. – 2010/0298 (COD))

2011/C 132/12

Samostojni poročevalec: Nikos LIOLIOS

Evropski parlament in Svet sta 10. oziroma 24. novembra 2010 sklenila, da v skladu s členom 114 Pogodbe o delovanju Evropske unije (PDEU) Evropski ekonomsko-socialni odbor zaprosita za mnenje o naslednjem dokumentu:

Predlog Uredbe (EU) št. …/… Evropskega parlamenta in Sveta o spremembi Uredbe (EU) št. 648/2004 v zvezi z uporabo fosfatov in drugih fosfornih spojin v detergentih za pranje perila v gospodinjstvu

COM(2010) 597 konč. – 2010/0298 (COD).

Strokovna skupina za kmetijstvo, razvoj podeželja in okolje, zadolžena za pripravo dela Odbora na tem področju, je mnenje sprejela 28. februarja 2011.

Evropski ekonomsko-socialni odbor je mnenje sprejel na 470. plenarnem zasedanju 15. in 16. marca 2011 (seja z dne 15. marca) s 174 glasovi za, 1 glasom proti in 9 vzdržanimi glasovi.

1. Sklepne ugotovitve

1.1 EESO priznava, da je Uredbo (ES) št. 648/2004 glede omejitev pri uporabi fosfatov in drugih fosfornih spojin v detergentih za perilo v gospodinjstvu treba spremeniti iz naslednjih razlogov:

— Čeprav fosfati v detergentih k evtrofikaciji prispevajo v manjši meri kot drugi viri, je omejitev njihove uporabe najučinkovitejša možnost za omejevanje nevarnosti evtrofikacije voda v vsej Evropski uniji.

— Nujno je zagotoviti popolnoma usklajen notranji trg detergentov za perilo ter tako industrijo in upravne organe razbremeniti dodanih stroškov, ki bi jih povzročila razdrobljenost trga, in obveznosti vzajemnega priznavanja, katere posledica je to, da je detergente s fosfati, zakonito dane na trg v državi članici Evropske unije, mogoče uvoziti in odobriti za potrošnjo v kateri koli drugi državi članici Evropske unije, čeprav ima ta veljavno zakonodajo, ki postavlja omejitve glede fosfatov.

— Nacionalne javne uprave držav članic, ki so sprejele zakonodajo glede količine fosfatov v detergentih v boju proti evtrofikaciji, utegnejo zaradi obveznosti, povezanih z vzajemnim priznavanjem v skladu z Uredbo 764/2008/ES, imeti več težav pri izvajanju.

— Veliko učinkovitejši bi bil enoten ukrep na ravni EU namesto različnih ukrepov v državah članicah.

1.2 Odbor pozdravlja splošni pristop Evropske komisije, ki poleg cilja zmanjšanja nevarnosti evtrofikacije vodnega okolja proučuje tehnično in socialno-ekonomsko izvedljivost nadomestitve fosfatov v detergentih z drugimi snovmi ter učinke te nadomestitve za učinkovitost in donosnost.

1.2.1 V zvezi s tem Odbor soglaša z možnostjo 4, po kateri omejitev uporabe fosfatov in drugih fosfornih spojin velja samo za detergente za perilo v gospodinjstvu, ne pa za detergente za strojno pranje ter detergente za ustanove in industrijo.

1.3 Predlog ne vnaša veliko novega, marveč določa zakonodajne ukrepe na ravni EU in krepi že obstoječo usmerjenost v zmanjšanje uporabe fosfatov in drugih fosfornih spojin v detergentih za perilo v gospodinjstvu. EESO ugotavlja, da si Komisija prizadeva čim bolj zmanjšati okoljski vpliv tovrstnih proizvodov široke potrošnje. Njen predlog bo imel večjo težo, če bo upošteval priporočila Odbora v tem mnenju. Odbor priznava, da so proizvajalci detergentov za perilo v gospodinjstvu v veliki meri prispevali k zmanjšanju okoljskega vpliva njihovih izdelkov, ko so večinoma prostovoljno sprejeli nadomestne rešitve za fosfate.

1.4 EESO meni, da se bo po spremembi Uredbe (ES) št. 648/2004 glede uporabe fosfatov in drugih fosfornih spojin v detergentih za perilo v gospodinjstvu treba sporazumeti o roku za prilagoditev in pripravo, potrebnem pred izvedbo določb. Odbor meni, da bo potrebno leto ali dve za prilagoditev sestave proizvodov in izvedbo nujnih sprememb v opremi in proizvodnem procesu, zlasti v primeru malih in srednje velikih podjetij.

2. Uvod

2.1 Fosfati, zlasti natrijev tripolifosfat, se v detergentih uporabljajo za zmanjševanje trdote vode, kar omogoča njihovo učinkovitejše delovanje. Lahko pa imajo škodljive učinke za vodno okolje in ogrozijo ekološko ravnovesje, ker prispevajo k večji rasti alg; ta pojav se imenuje evtrofikacija. Čeprav so fosfati iz detergentov šele na tretjem mestu med dejavniki, ki prispevajo k povečanju vsebnosti fosfatov v vodnih okoljih, se njihova omejitev v detergentih za pranje perila tako s tehničnega kot z gospodarskega vidika zdi najbolj učinkovita za zmanjšanje nevarnosti evtrofikacije.

2.2 Uredba (ES) št. 648/2004 o detergentih usklajuje dajanje detergentov na trg, vendar le v zvezi z označevanjem detergentov in biološko razgradljivostjo površinsko aktivnih snovi, ki jih vsebujejo. Člen 16 Uredbe upošteva pomisleke o evtrofikaciji in zahteva, da Komisija do 8. aprila 2007„oceni, predloži poročilo o tem in, če je utemeljeno, predloži zakonodajni predlog o uporabi fosfatov z namenom njihove postopne opustitve ali omejitve na specifične uporabe“. Komisija je poročilo (1) predložila leta 2007, v njem pa je prišla do zaključka, da je znanje o tem, kakšno vlogo imajo fosfati v detergentih pri pojavu evtrofikacije, še nezadostno, vendar se hitro izboljšuje. Nadaljnje znanstveno delo, izvedeno po tem, ko je poročilo že bilo objavljeno, in podatki o gospodarskih in socialnih posledicah možnih omejitev so bili podlaga za poročilo o oceni učinka, (2) ki proučuje več možnosti ukrepov glede uporabe fosfatov v detergentih.

2.3 Komisija se je lotila vrste analiz, da bi ugotovila, ali bi bile omejitve uporabe fosfatov v detergentih zaradi zmanjševanja evtrofikacije v EU upravičene. Te študije so bile podlaga za kasnejša posvetovanja z državami članicami, industrijo in nevladnimi organizacijami za varstvo okolja ter na sejah delovne skupine pristojnih organov za izvajanje Uredbe o detergentih, znane kot „delovne skupine za detergente“, ki se je sestala novembra 2006, julija in decembra 2007, julija 2008 ter februarja in novembra 2009.

2.3.1 Posebno posvetovanje z malimi in srednje velikimi formulatorji detergentov je v okviru Evropske podjetniške mreže potekalo leta 2009, njegov cilj pa je bil pridobiti boljši vpogled v trenutno uporabo fosfatov in nadomestnih sredstev pri formulaciji detergentov ter vpliv mogočih omejitev pri uporabi fosfatov na ta mala in srednje velika podjetja.

2.3.2 Na podlagi informacij iz poročila o oceni učinka ter navedenih študij in posvetovanj je bil pripravljen predlog COM(2010) 597 Komisije o spremembi Uredbe (EU) št. 648/2004, za katerega je bil Evropski ekonomsko-socialni odbor zaprošen, da pripravi mnenje.

3. Glavna vsebina dokumenta Komisije

3.1 Ob upoštevanju ugotovitev vrednotenj in ocene učinka, ki jih je sprejela Komisija v skladu s členom 16 Uredbe (ES) št. 648/2004, naj bi predlog z uvajanjem omejitev o vsebnosti fosfatov in drugih fosfornih spojin v detergentih za pranje perila, ki se uporabljajo v gospodinjstvu, spremenil Uredbo (ES) št. 648/2004 o detergentih, kar naj bi zmanjšalo prispevek detergentov k celotni evtrofikaciji površinskih voda v EU.

3.1.1 Splošni cilj je zagotoviti visoko stopnjo zaščite okolja pred mogočimi neželenimi učinki fosfatov in drugih fosfornih spojin v detergentih ter zagotoviti dobro delujoč notranji trg za detergente.

3.2 Z vidika ocene učinka je bilo proučenih pet političnih možnosti:

— možnost 1: brez ukrepov na ravni EU, odgovornost za ravnanje se prepusti državam članicam ali v okviru regionalnega sodelovanja (osnovna možnost),

— možnost 2: prostovoljno ukrepanje industrije,

— možnost 3: popolna prepoved uporabe fosfatov v detergentih,

— možnost 4: omejitev vsebnosti fosfatov v detergentih za pranje perila,

— možnost 5: določitev mejnih vrednosti vsebnosti fosfatov v detergentih.

Ob presoji učinka različnih možnih ukrepov so bile upoštevane znanstvene analize o vplivu fosfatov v detergentih na nevarnost evtrofikacije v EU ter merila učinkovitosti in smotrnosti (vključno s praktičnostjo, socialno-ekonomskim učinkom in nadzorljivostjo). Informacije večinoma izvirajo iz prej navedenih študij ter iz neposrednega posvetovanja, ki je bilo opravljeno z zainteresiranimi stranmi.

Ocena in analiza učinkov možnosti kaže, da bi uvedba omejitev glede uporabe fosfatov in drugih fosfornih spojin v detergentih za pranje perila v gospodinjstvu na evropski ravni zmanjšala vpliv fosfatov iz detergentov na evtrofikacijo v vodah EU ter znižala stroške odstranjevanja fosforja v čistilnih napravah za odpadne vode. Tako zmanjšanje stroškov močno presega stroške reformulacije detergentov za pranje perila v gospodinjstvu z nadomestili za fosfate. Nasprotno pa omejitve na evropski ravni trenutno ne bi bile upravičene za detergente za strojno pomivanje posode ali detergente za ustanove in industrijo, saj nadomestna sredstva, ki so na voljo, v splošnem ne morejo ustrezno zadostiti tehničnim zahtevam pri uporabi teh sredstev.

4. Splošna priporočila

4.1 EESO izraža zadovoljstvo, da je Komisija pripravila ta predlog. Glede na to, da za vse vrste detergentov, razen tistih za perilo v gospodinjstvu, ni nobene nadomestne rešitve, ki bi bila s tehničnega in gospodarskega vidika sprejemljiva, soglaša, da se uporaba fosfatov in drugih fosfornih spojin zaenkrat omeji le na detergente za perilo v gospodinjstvu. Vendar pa je, kot upravičeno določa sprememba člena 16, treba proučiti tudi uvedbo omejitev za uporabo fosfatov v detergentih za strojno pomivanje posode. Proizvajalci so imeli dovolj časa za proučitev obstoječih nadomestnih rešitev, pa tudi za to, da bi našli nove in dosegli njihovo tehnično in gospodarsko sprejemljivost. Da bi industrijo spodbudili k napredku za dosego tega cilja, bi bilo morda primerno, da Komisija prevzame pobudo in se posvetuje z zainteresiranimi stranmi.

4.2 Glede ocene različnih možnosti EESO izraža naslednja stališča:

— možnosti 1 in 2 bosta ob nadaljevanju sedanjih trendov sicer vodili do počasnega zmanjšanja uporabe fosfatov, ne bosta pa izpolnili cilja dobrega delovanja notranjega trga detergentov. Ob nadomestitvi fosfatov z drugimi snovmi seveda ni mogoče izključiti zaobrnitve trenda in škodljivih posledic, ki bi jih to imelo za okolje.

— Možnost 3 se zdi najbolj privlačna za zmanjšanje nevarnosti evtrofikacije, vendar je ni priporočljivo izvajati, ker bo po eni strani povzročila nesorazmerno zmanjšanje učinkovitosti pomivalnih strojev, za katere danes ni izvedljivih nadomestnih tehničnih in gospodarskih rešitev, in ker po drugi strani sredstva za nadomestitev fosfatov iz detergentov za perilo v gospodinjstvu sama vsebujejo fosfor, zlasti fosfonate, ki so kljub temu, da so uporabljeni v majhnih količinah, zelo učinkoviti tako pri mehčanju vode kot pri stabilizaciji belil. Popolna izključitev fosforja iz detergentov torej ni mogoča.

— Možnost 4 je najustreznejša, ker se nanaša samo na detergente za perilo v gospodinjstvu, za katere že obstajajo izvedljive in zelo razširjene nadomestne možnosti, hkrati pa določa najvišji dovoljen prag vsebnosti fosfatov, ki omogoča uporabo fosfatov, snovi, katerih vloga je pojasnjena v prejšnjem odstavku. Omejitev vsebnosti fosfatov samo v detergentih za perilo bo manj učinkovit ukrep za zmanjšanje evtrofikacije kot možnost 3, ker je delež uporabe fosfatov v njih samo 60-odstoten v primerjavi z vso rabo. Tako bodo proizvajalci detergentov za strojno pranje imeli na voljo dovolj časa, da bodo za detergente te kategorije pripravili nadomestne rešitve, ki bodo ustrezne tako s tehničnega kot gospodarskega vidika. Poleg tega to omogoča uskladitev specifikacij na ravni EU in zagotovitev nemotenega delovanja notranjega trga detergentov za perilo v gospodinjstvu, ki je danes razdrobljen.

— Za možnost 5 se zdi, da je v veliki meri skladna s cilji (zmanjšanje evtrofikacije in dobro delovanje notranjega trga za vse vrste detergentov), saj določa različne mejne vrednosti za vsebnost fosfatov v detergentih za perilo v gospodinjstvu, za strojno pranje in za detergente za ustanove in industrijo, vendar glede na veliko raznovrstnost teh zahtev (proizvajalci so mnoge detergente za industrijo in institucije razvili posebej za posamezne stranke in njihove industrijske naprave) ne bi bilo preprosto doseči dogovora glede druge, zlasti pa zadnje kategorije. Če bi določili neko – kakršno koli že – mejno vrednost, bi bilo v skladu s členom 114 Pogodbe o delovanju Evropske unije treba pričakovati plaz zahtevkov za odstopanje, kar bi nacionalnim organom in Komisiji povzročilo veliko upravnih težav.

4.3 EESO priznava, da vsem državam članicam nevarnost evtrofikacije ne preti v enaki meri in zato izraža zadovoljstvo, da je Komisija predlagala ohranitev že veljavnih določb ob njihovi ustrezni spremenitvi, tako da bodo države članice imele možnost ohraniti nacionalne predpise o mejnih vrednostih za fosfate in druge sestavine iz fosforja v detergentih, ki niso sredstva za pranje perila v gospodinjstvu, ali pa določiti nove, če bo to potrebno in bodo na voljo ustrezne tehnične in gospodarske rešitve.

5. Posebne ugotovitve

5.1 EESO soglaša s predlogom o določitvi zgornje meje vsebnosti fosforja, 0,5 % teže, za vse fosfate in druge kemične sestavine, ki vsebujejo fosfor, v detergentih za perilo v gospodinjstvu. Tovrstna določitev meje zagotavlja, da prepovedi fosfatov ne bo mogoče zlahka zaobiti.

5.2 Odbor izraža zadovoljstvo, da namerava Komisija po sprejetju predloga v razpravi proučiti, v kolikšni meri detergenti za strojno pranje, ki vsebujejo fosfate, prispevajo k nevarnosti evtrofikacije, predložiti poročilo Evropskemu parlamentu in Svetu in, če se bo izkazalo za primerno, predlagati omejitve glede vsebnosti fosfatov v teh detergentih. Vendar pa meni, da je petletni rok razmeroma dolg, in priporoča naslednje:

— v treh letih ali, če je mogoče, še hitreje, je treba končati študijo o tem, koliko detergenti za strojno pomivanje posode, ki vsebujejo fosfate, prispevajo k nevarnosti evtrofikacije;

— treba je seznaniti in spodbuditi industrijske panoge, ki proizvajajo detergente za strojno pomivanje posode, pa tudi nadomestne surovine, da bodo pripravile in razvile nadomestne rešitve za zamenjavo fosfatov, ki že obstajajo, vendar jih je brez dvoma še mogoče izboljšati, tako da bodo tehnično in gospodarsko izvedljive,

— če se bo na koncu izkazalo, da fosfati iz detergentov za strojno pranje samo v majhni meri prispevajo k evtrofikaciji in da se poleg tega ni našla nobena nadomestna rešitev, ki bi potrošnikom zagotavljala učinkovitost detergenta, bi bilo treba določiti mejno vrednost vsebnosti fosforja – izraženo v odstotkih teže ali v gramih na pranje –, ki bi bila dovolj nizka, da ne bi preveč prizadela okolja, pa tudi dovolj visoka, da bi zagotavljala učinkovitost detergenta.

5.3 Kar zadeva skladnost predloga Komisije s politiko drugih institucij in cilji Unije, EESO upošteva oceno Komisije, ki je opisana v nadaljevanju, in soglaša, da je bila dosežena zadostna stopnja potrebne skladnosti.

5.3.1 Predlog je popolnoma skladen s cilji okvirne direktive o vodah (Direktiva 2000/60/ES), ki zahteva, da države članice do leta 2015 dosežejo dobro ekološko in kemično stanje površinskih voda. Na nekaterih občutljivih območjih EU so bili uvedeni usklajeni ukrepi držav članic in strategije o regionalnem sodelovanju, vendar je bil doslej napredek le majhen. Predlog Komisije je dopolnilni ukrep in je nujno potreben za uspeh dejavnosti regionalnega sodelovanja v boju proti čezmejnemu problemu evtrofikacije.

5.3.2 Predlog prav tako dopolnjuje Direktivo 91/271/EGS o čiščenju komunalne odpadne vode, ki zaradi preprečevanja evtrofikacije omejuje koncentracijo hranil, kot sta fosfor in dušik, v površinskih vodah.

5.4 Komisija navaja, da je pravna podlaga predloga člen 114 Pogodbe o delovanju Evropske unije (PDEU), katerega cilj je vzpostavitev notranjega trga ter zagotoviti visoko raven zaščite človeškega zdravja in varstva okolja.

5.4.1 Predlog je skladen tudi z načelom subsidiarnosti, o katerem govori člen 5(3) Pogodbe o Evropski uniji, saj predlog ne spada v izključno pristojnost Unije.

5.4.2 Komisija navaja, da ta predlog ne presega okvira, ki je potreben za doseganje želenega cilja, in je zato skladen z načelom sorazmernosti iz člena 5(4) Pogodbe o Evropski uniji.

5.4.3 Komisija sklene, da je pravni akt, ki ga je treba izbrati, uredba, saj je njen cilj uskladitev vsebnosti fosfatov in drugih fosfornih spojin v detergentih za pranje perila v gospodinjstvu. Spreminja že obstoječo Uredbo o detergentih.

5.4.4 Odbor podpira pristop Komisije. Da bi se načelo sorazmernosti uporabljalo tudi za predvidene ukrepe, Odbor priporoča naslednje:

— če se pri nadzoru ugotovi, da je na trgu detergent za perilo z vsebnostjo fosforja, višjo od 0,5 % in nižjo od 2,0 %, in da je vsebnost fosforja, prijavljena pri pristojnih organih, nižja od 0,5 %, ga ne bi bilo treba obvezno umakniti s trga, če ni nevarnosti za zdravje, marveč bi moral biti kaznovan z upravno kaznijo. Ta je glede na stopnjo, po kateri je bila presežena dovoljena zgornja meja, lahko progresivna. Do prekoračitve 0,5-odstotne meje lahko pride nenamerno, če proizvajalec v istem obratu zakonito proizvaja detergente, ki vsebujejo fosfate in so namenjeni za države zunaj EU, in ker kljub sprejetim ukrepom za ločevanje različnih serij proizvodov lahko pride do mešanja. Komisija mora presoditi, ali bo v takšnem primeru zahtevala celovitejše pojasnilo proizvajalca, da predlaganega ukrepa ne bi zlorabili za izogibanje 0,5-odstotni omejitvi. Umaknitev proizvoda s trga brez resnega razloga (zdravje, varnost uporabe) navsezadnje lahko povzroči večjo škodo za okolje, saj bo potrebnega več transporta, treba pa bo tudi uničiti embalažo in zavreči proizvode, ne da bi bili uporabljeni za ustrezen namen, čeprav so popolnoma varni in ustrezni za uporabo;

— če je vsebnost fosforja višja od 2,0 % teže, so potrebne kazni in predvideni ukrepi.

V Bruslju, 15. marca 2011 Predsednik Evropskega ekonomsko-socialnega odbora Staffan NILSSON

(1) COM(2007) 234.

(2) SEC (2010) 1278.